Giant King wil teen AJ of Tyson Fury skerm | Netwerk24
Deur Michael Green 08 April 2021 08:21
Die voormalige Suid-Afrikaanse swaargewigbokskampioen Ruann Visser hoop om toestemming by die Wêreldagentskap teen Verbode Middels (Wada) te kry sodat hy teen Anthony Joshua of Tyson Fury kan skerm.
Ruann Visser sê dis vir hom uiters frustrerend om weens 'n twyfelagtige skorsing nie te mag boks nie. Foto: Gallo Images
Visser (30), bekend as die Giant King, moet nog twee jaar van sy skorsing vir die gebruik van anaboliese steroïede uitdien voor hy weer mag boks.
"Ek gaan Wada binnekort in Switserland besoek en vra of my straf verminder kan word. Ek sal hulle weer daarop wys dat 'n onafhanklike paneel van die Suid-Afrikaanse Instituut vir Dwelmvrye Sport (Saids) my ná 'n ondersoek onskuldig op die aanklagtes bevind het," sê Visser.
Hy hoop ook om dan toestemming te kry om teen Joshua of Fury as skermmaat deur die toue te klim.
Dié twee boks later vanjaar teen mekaar om te bepaal wie is die onbetwiste swaargewigkampioen van die wêreld.
"Daar is voelers uit albei kampe na my toe uitgesteek om as skermmaat te kom help. Ek gee nie om by watter kamp ek eindig nie, solank ek net betrokke kan wees," sê Visser.
Hy hoop die promotor van die groot geveg, Eddie Hearn, kan ook sy invloed gebruik om hom te help om gou weer te boks.
"Dis maar moeilik om geskors te wees. Ek bly fiks, maar dit maak my seer om te sien hoe baklei ander ouens vir die titel wat van my gestroop is," sê Visser.
As hy weer kan boks is dit sy "grootste wens" om teen die huidige Suid-Afrikaanse kampioen Tian Fick te boks.
Fick het die vakante titel verlede jaar gewen toe hy Josh Pretorius in Kaapstad geklop het.
Visser en Fick sou in Desember 2019 teen mekaar geboks het toe een van die kryt se toue gebreek en Visser uit die kryt geval en beseer is.
"Ek is nog jonk. As ek dan vir nog twee jaar nie mag boks nie, is dit ook nie die einde van die wêreld nie, maar ek hoop om voor dit weer in aksie te wees," sê Visser.